

Република Србија

ОПШТИНА ВЛАСОТИНЦЕ

СКУПШТИНА ОПШТИНЕ

01 бр.06-20-9/2021

18.03.2021.године

В Л А С О Т И Н Ц Е

На основу члана 27. став 11. и члана 49. став 3.Закона о јавној својини („Службени гласник РС“, бр.72/11, 88/13, 105/14, 104/16 - др. закон, 108/16, 113/17, 95/18 и 153/20), Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда ("Службени гласник РС", бр.16/2018) и члана 40.став 1. тачка 27.Статута општине Власотинце ("Сл.гласник града Лесковца", бр.6/19), Скупштина општине Власотинце, на седници одржаној 18.03.2021.године, донела је

**ОДЛУКУ**

**О ПРИБАВЉАЊУ, РАСПОЛАГАЊУ, УПРАВЉАЊУ И КОРИШЋЕЊУ СТВАРИ У ЈАВНОЈ СВОЈИНИ ОПШТИНЕ ВЛАСОТИНЦЕ**

**I. УВОДНЕ ОДРЕДБЕ**

 **Члан 1.**

Овом одлуком, у складу са законом и подзаконским актима, ближе се уређују начин, услови и поступак прибављања, располагања и управљања стварима које су у јавној својини општинe Власотинце (у даљем тексту: Општина), односно на којима Општина има посебна својинска овлашћења, начин, услови и поступак прибављања, располагања и управљања другим имовинским правима у вези са којима Општина има одговарајућа права, као и коришћење, одржавање и управљање стварима у јавној својини које користе органи Општине.

**Члан 2.**

Прибављање непокретности у јавну својину Општине подразумева прибављање непокретности полазећи од тржишне вредности непокретности, разменом, изградњом, бестеретним правним послом (наслеђе, поклонили једнострана изјава воље), експропријацијом, као истицање у пореском, стечајном и другим поступцима.

Под располагањем стварима у јавној својини Општине, у смислу ове одлуке, подразумева се:

1) давање ствари на коришћење;

2) давање ствари у закуп;

3)пренос права јавне својине Општине на другог носиоца јавне својине (са накнадом или без накнаде), укључујући и размену;

4) отуђење ствари;

5) заснивање хипотеке на непокретностима;

6) улагање ствари у капитал;

7) залагање покретних ствари.

Под управљањем стварима у јавној својини Општине подразумева се њихово одржавање, обнављање и унапређивање, као и извршавање законских и других обавеза у вези са тим стварима, ако за одређени случај права коришћења није нешто друго прописано.

Коришћење ствари у јавној својини Општине обухвата коришћење непокретних и покретних ствари у јавној својини намењених извршавању права и дужности Општине, које су прибављене за потребе органа и организација Општине или су им дате на коришћење, као и коришћење непокретности које непосредно не служе извршавању надлежности тих органа и организација већ за остваривање прихода путем давања у закуп, односно на коришћење.

**Члан 3.**

Ствари у јавној својини које користе органи Општине могу бити покретне и непокретне ствари, као и друга имовинска права, која служе остваривању њихових права и дужности.

Непокретне ствари су: службене зграде и пословне просторије, стамбене зграде, станови (укључујући и станове у јавној својини Општине на којима је неко лице уписано са правом коришћења – станови из откупа), гараже и гаражна места, непокретности за репрезентативне потребе, добра у општој употреби и објекти инфраструктуре који у складу са законом и другим прописима којима се уређује јавна својина и изградња, могу бити у јавној својини општине.

Покретне ствари су: превозна средства (моторна возила, ваздухоплови, шинска возила), опрема и потрошни материјали (рачунарски системи, биротехничка опрема, канцеларијски намештај и други предмети потребни за рад органа јединицa локалне самоуправе), предмети историјско документарне, културне и уметничке вредности, и друге покретне ствари у складу са законом.

У покретне ствари се убрајају новац и хартије од вредности чије коришћење је уређено посебним законом.

Покретне ствари јесу акције и удели у јавним предузећима и друштвима капитала чији је оснивач Општина.

Друга имовинска права су право на патент, право на лиценцу, модел, узорак и жиг, право коришћења техничке документације и друга имовинска права утврђена законом.

**Члан 4.**

Поступак, начин и услови прибављања и располагања грађевинским земљиштем, односно поступак закупа грађевинског земљишта регулисан је посебном одлуком.[[1]](#footnote-1)

**II. НАДЛЕЖНОСТ ЗА ОДЛУЧИВАЊЕ**

**Члан 5.**

Скупштина Општине одлучује о прибављању и располагању непокретностима у јавној својини Општине.

Председник Општине одлучује о прибављању и располагању покретних ствари у јавној својини Општине.

Председник Општине одлучује о давању непокретности у закуп.

Против аката донетих у поступку прибављања и располагања стварима у јавној својини Општине није дозвољена жалба нити вођење управног спора.

Акти донети у поступку прибављања и располагања стварима у јавној својини Општине објављују се у „Службеном гласнику града Лесковца“.

**III. ПРИБАВЉАЊЕ И РАСПОЛАГАЊЕ НЕПОКРЕТНИМ СТВАРИМА**

**Члан 6.**

Непокретне ствари у јавној својини Општине прибављају се и отуђујуу складу са законом којим се уређује јавна својина (у даљем тексту: Закон), подзаконским прописима којима се уређују услови и поступци прибављања и отуђења непокретности и давања у закуп непокретности у јавној својини и овом одлуком.

Прибављање непокретних ствари експропријацијом врши се у складу са посебним законом којим је уређен поступак експропријације.

Прибављање непокретних ствари бестеретним правним послом (поклон, на-слеђивање, једнострана изјава воље) врши се у складу са посебним законима којима је уређен поступак наслеђивања и поступак промета непокретности.

**Члан 7.**

Непокретности се путем јавног надметања, прикупљања писаних понуда или путем непосредне погодбе, прибављају у јавну својину Општине или отуђују из јавне својине на основу одлуке Скупштине Општине.

Предлог за покретање поступка прибављања, односно отуђења непокретности у јавној својини Општине, подноси председник Општине самостално или на иници-јативу надлежне организационе јединице Општинске управе, јавног предузећа, друштва капитала, установе и друге организације чији је оснивач Општина.

Организациона јединица Општинске управе надлежна за имовинско-правне послове припрема за органе Општине све акте о прибављању, односно располагању непокретностима у јавној својини Општине.

1. **Прибављање и отуђење непокретности путем јавног надметања, односно прикупљања писаних понуда**

**Члан 8.**

 Непокретне ствари прибављају се у јавну својину и отуђују из јавне својине полазећи од тржишне вредности непокретности коју је проценио порески, односно други надлежни органи и лиценцирани проценитељ, у поступку јавног надметања, односно прикупљањем писaних понуда, ако законом или овом одлуком није другачије одређено.

Одлука Скупштине Општине о прибављању, односно отуђењу непокретности обавезно садржи: назив органа за чије потребе се непокретност прибавља у јавну својину Општине (назив купца); карактеристике непокретности која се прибавља у јавну својину Општине; ближе услове за прибављање непокретности у јавну својину Општине (предаја у посед, рок плаћања и сл.); врста поступка (јавно надметање, односно прикупљање писаних понуда); висина средстава обезбеђених у буџету (у случају прибављања), односно почетна цена (у случају продаје); лицитациони корак (у случају јавног надметања) и др.

Одлуком из става 2. Овог члана образује се и именује комисија за спровођење поступка јавног надметања, односно прикупљања писаних понуда (у даљем тексту: Комисија), одређују њени задаци, састав и број чланова.

 Скупштина Општине може одлуком из става 2.овог члана да овласти Општинско веће да именује чланове Комисије посебним решењем.

Након доношења одлуке из става 2.овог члана објављује се оглас за јавно надметање, односно прикупљање писаних понуда, у дневном листу који се дистрибуира на територији Општине (за прибављање непокретности), односно на територији Републике (за отуђење непокретности), који је саставни део одлуке из ст.2.овог члана.

 Нацрт решења о образовању Комисије и текст огласа за јавно надметање или прикупљање писаних понуда израђује организациона јединица Општинске управе надлежна за имовинско-правне послове.

**Члан 9.**

 Оглас за јавно надметање, односно прикупљење писаних понуда за прибављање непокретности у јавну својину Општине, садржи:

 -назив органа за чије потребе се непокретност прибавља у јавну својину (назив купца);

 - карактеристике непокретности која се прибавља у јавну својину Општине;

 - ближе услове за прибављање непокретности у јавну својину Општине (предаја у посед, рок плаћања и сл.);

 - обавезу подносиоца пријаве за учествовање у поступку јавног надметања (у даљем тексту: пријава), односно понуде за учествовање у поступку прикупљања писаних понуда (у даљем тексту: понуда), да уз пријаву, односно понуду, достави оригинал листа непокретности, издатог од стране надлежног катастра;

 - обавезу власника непокретности која се нуди да достави изјаву, оверену пред надлежним јавним бележником, дана истој непокретности не постоје права трећих лица, да није оптерећена теретима, да није под спором, нити под забраном располагања, да није предмет теретног или бестеретног правног посла, нити уговора о доживотном издржавању, да не постоје друге сметње за пренос права својине, као и изјаву да, уколико се утврди да на непокретности која се нуди постоји било какав терет, продавац се обавезује да га отклони о свом трошку, односно да купцу пружи заштиту од евикције и сноси сву одговорност за евентуалне правне недостатке;

 - обавезу подносиоца пријаве, односно понуде, да уз пријаву, односно понуду, достави доказ да су измирени сви трошкови коришћења непокретности која се нуди (порез на имовину, комунални трошкови и трошак електричне енергије и сл.);

 - критеријум за избор најповољнијег понуђача;

 - обавезан садржај пријаве, односно понуде и исправе које је потребно доставити уз пријаву, односно понуду: подаци о подносиоцу пријаве (за физичка лица: име и презиме, адреса, број личне карте и јединствени матични број грађана; за предузетнике: извод из регистра надлежног органа, име и презиме, адреса, број личне карте, јединствени матични број грађана, назив радње, матични број и порески идентификациони број; за правна лица: назив и седиште, извод из регистра надлежног органа и потврда о пореском идентификационом броју, као и пуномоћје за лице које заступа подносиоца пријаве);

 - адресу за достављање пријаве, односно понуде;

 - рок за подношење пријаве, односно понуде;

 - место и време одржавања јавног надметања, односно отварања понуда;

 -обавештење да подносиоци неблаговремене и непотпуне пријаве, односно понуде неће моћи да учествују у поступку јавног надметања, односно прикупљања писаних понуда, односно да ће исте бити одбачене и

 - друге елементе битне за предмет прибављања непокретности.

**Члан 10.**

 Оглас за јавно надметање односно прикупљање писаних понуда за отуђење непокретности из јавне својине Општине садржи:

 - назив органа и корисника непокретности која се отуђује из јавне својине (продавац);

 - ближе податке о начину отуђења непокретности из јавне својине Општине (јавно надметање или прикупљање писaних понуда);

 - опис непокретности која се отуђује из јавне својине Општине;

 - почетну цену по којој се непокретност отуђује;

- рокове плаћања;

- критеријуме за избор најповољнијег понуђача;

- висину и начин полагања депозита;

 - рок за повраћај депозита учесницима који нису успели на јавном надметању, односно у поступку прикупљања писаних понуда;

 - обавезан садржај пријаве, односно понуде и исправе које је потребно доставити уз пријаву, односно понуду: подаци о подносиоцу пријаве (за физичка лица: име и презиме, адреса, број личне карте и јединствени матични број грађана; за предузетника: извод из регистра надлежног органа, име и презиме, адреса, број личне карте, јединствени матични број грађана, назив радње, матични број и порески идентификациони број; а за правна лица: назив и седиште, извод из регистра надле-жног органа и потврда о пореском идентификационом броју, као и пуномоћје за лице које заступа подносиоца пријаве);

- адресу за достављање пријаве, односно понуде;

 - место и време преузимања документације (нацрт уговора) и образаца (изјава о губитку права на враћање депозита која чини саставни део продајне документације, пријава за учешће на јавном надметању, изјава о висини понуђене цене, изјава учесника огласа да прихвата услове из јавног огласа, записник о примопредаји конкурсне документације и др.);

- рок за подношење пријаве, односно понуде;

 - место и време одржавања јавног надметања, односно отварања писаних понуда;

 - обавештење да подносиоци неблаговремене или непотпуне пријаве, односно понуде неће моћи да учествују у поступку јавног надметања, односно прикупљања понуда, односно да ће такве пријаве бити одбачене и

-друге елементе битне за предме тотуђења.

 У поступку прикупљања писаних понуда, у пријави се обавезно наводи износ који се нуди за предметну непокретност.

**Члан 11.**

 Поступак јавног надметања, односно прикупљања писаних понуда ради прибављања, односно отуђења непокретности у јавној својини Општине, спроводи Комисија.

Стручно административне послове за потребе Комисије врши организациона јединица Општинске управе надлежна за имовинско-правне послове.

 О току поступка јавног надметања, односно отварања приспелих понуда Комисија води записник.

 Након спроведеног поступка из става 1.овог члана, Комисија утврђује предлог за избор најповољнијег понуђача.

 Засписник са предлогом за избор најповољнијег понуђача, Комисија доставља Одељењу за урбанизам, привреду, заштиту животне средине и имовинско-правне послеве које израђује нацрт решења о избору најповољнијег понуђача.

**Члан 12.**

 Решење о избору најповољнијег понуђача, након спроведеног поступка јавног надметања или прикупљања писаних понуда за прибављање, односно отуђење непокретности из јавне својине Општине доноси Скупштина Општине, на предлог Општинског већа.

Решењем из става 1. Овог члана истовремено се даје овлашћење председнику Општине да у име и за рачун Општине закључи уговор са најповољнијим понуђачем.

 Решење из става 1. овог члана је коначно и против истог се не може изјавити жалба.

 У случају да постоји два или више понуђача, па најповољнији понуђач одустане од закључивања уговора, поступак се мора поновити од почетка.

**Члан 13.**

Уговор о прибављању непокретности у јавну својину Општине, односно о отуђењу непокретности из јавне својине, у име Општине закључује председник Општине, по претходно прибављеном мишљењу Општинског правобранилаштва.

Организациона јединица Општинске управе надлежна за имовинско-правне послове у обавези је да примерак закљученог уговора достави организационој јединици Општинске управе надлежној за послове финансија и Општинском правобранилаштву, а оригинал закљученог уговора заједно са решењем органу надлежном за вођење евиденције непокретности у јавној својини, у року од три дана од дана извршене солемнизације тог уговора од стране јавног бележника.

У случају да се уговор о прибављању или располагању не закључи у року од 30 дана од дана објављивања у службеном гласилу решења о избору најповољнијег понуђача, Председник општине је дужан да обавести доносиоца одлуке и Општинско правобранилаштво ради покретања поступка стављања ван снаге решења о избору најповољнијег понуђача.

**Члан 14.**

Општинско правобранилаштво дужно је да достави решење о упису или брисању одговарајућих права на непокретности организационој јединици Општинске управе надлежној за имовинско-правне послове и организационој јединици надлежној за послове финансија, у року од три дана од добијања овог решења.

Општинско правобранилаштво дужно је да дá мишљење из члана 13. став 1. Ове одлуке, у року од осам дана од дана пријема захтева.

Општинско правобранилаштво дужно је да покрене поступак за стављање ван снаге решења о избору најповољнијег понуђача, у случају из члана 13. став 3. Ове одлуке, у року од пет дана од пријема обавештења од стране Председника општине.

1. **Прибављање и отуђење непокретности непосредном погодбом**

**Члан 15.**

 Изузетно од поступка прибављања непокретности у јавну својину путем јавног надметања и прикупљања писаних понуда, непокретности се могу прибавити и путем размене непосредном погодбом, али само под следећим условима:

1. Ако је таква размена у интересу Општине, односно ако се на тај начин обезбеђују већи приход и за Општину;
2. Ако се непокретности размењују под тржишним условима и
3. Ако се у случају кад је тржишна вредност непокретности у јавној својини Општине већа од тржишне вредности непокретности која се прибавља у јавну својину на име размене, уговор и доплата разлике у новцу у року од 20 дана од дана закључења уговора.

Предлог акта, односно акт о прибављању непокретности мора да садржи образложење из којег се може утврдити постојање околности из става 1. тачка 1) овог члана, уз обавезно објашњење разлога због којих се прибављање није могло реализовати јавним надметањем, односно прикупљањем писаних понуда.

**Члан 16.**

 Непокретне ствари се могу прибавити или отуђити из јавне својине непосредном погодбом, али не испод од стране надлежног органа процењене тржишне вредности непокретности (код отуђења), односно не изнад те вредности (код прибављања), ако у конкретномслучају то представља једино могуће решење.

 Предлог акта о оваквом облику располагања, односно прибављања мора да садржи образложење из којег се може утврдити постојање ових околности уз обавезно објашњење разлога због којих се прибављање/отуђење није могло реализовати јавним надметањем, односно прикупљањем писaних понуда.

Непокретности у јавној својини Општине прибављају се и отуђују попоступку који је уређен уредбом којом се ближе уређују услови прибављања и отуђења непокретности непосредном погодбоми давања у закуп ствари у јавној својини, односно прибављању и уступању искоришћавања других имовинских права, као и поступцима јавног надметања и прикупљања писаних понуда (у даљем тексту: Уредба).

1. **Отуђење непокретности испод тржишне цене, односно без накнаде**

**Члан 17.**

Непокретности се могу отуђити из јавне својине Општине и испод тржишне цене, односно без накнаде, ако постоји интерес за таквим располагањем, као што је отклањање последица елементарних непогода или у другим случајевима прописаним законом или подзаконским актима.

Непокретности се отуђују из јавне својине испод тржишне цене, односно без накнаде,на начин и под условима утврђеним Законом и Уредбом.

1. **Поступак и надлежност код прибављања и отуђења непокретности непосредном погодбом и испод тржишне цене, односно без накнаде**

**Члан 18.**

Одлуку да се непокретност прибави или отуђи из јавне својине Општине непосредном погодбом или испод тржишне цене, односно без накнаде, под условима прописаним овом одлуком, доноси Скупштина Општине.

 Одлука из става 1. Овог члана мора да садржи образложење разлога који оправдавају сваки од наведених начина прибављања и располагања непокретностима у јавнојсвојини.

 Предлог одлуке о прибављању непокретности у јавну својину Општине, односно отуђењу непокретности из јавне својине Општине путем непосредне погодбе, испод тржишне цене или без накнаде, утврђује Општинско веће.

 Након доношења одлуке из става 1. Овог члана, Скупштина Општине образује комисију за спровођење поступка.

 Након спроведеног поступка комисија из става 4. Овог члана саставља записник који заједно са одговарајућим предлогом доставља Општинском већу.

 Решење о прибављању, односно отуђењу непокретности из става 1. овог члана, на предлог Општинског већа, доноси Скупштина Општине.

 Решење из става 6. овог члана је коначно и против истог није могуће изјавити жалбу.

 Уговор о прибављању непокретности у јавну својину Општине односно о отуђењу непокретности из јавне својине Општине путем непосредне погодбе, испод тржишне цене, односно без накнаде, у име и за рачун Општине закључује председник Општине, након прибављеног мишљења Општинског правобранилаштва.

**Члан 19.**

 Одредбе ове одлуке које се односе на обавезе Општинског правобранилаштва код прибављања и располагања непокретности путем јавног надметања и прикупљања писаних понуда, сходно се примењују и на овај поступак.

1. **Давање у закуп непокретности у јавној својиниОпштине**

**Члан 20.**

 Непокретности у јавној својини дају се у закуп, полазећи од тржишне вредности закупнине, у поступку јавног надметања и прикупљањем писаних понуда.

 Скупштина Општине прописује висину закупнине за коришћење стамбених зграда, станова, пословних просторија и гаража у јавној својини.

 Изузетно од става 1. овог члана, непокретности се могу дати у закуп и непосредном погодбом, у случајевима предвиђеним Законом и Уредбом, стим да одлука о оваквом располагању мора бити посебно образложена.

 Непокретности у јавној својини Општине не могу се давати у подзакуп.

**Члан 21.**

 O давању у закуп непокретности у јавној својини Општине одлучује председник Општине.

 Одлука из става 1. Овог члана треба да садржи све обавезне елементе будућег огласа о спровођењу поступка јавног надметања или прикупљања писаних понуда, који су утврђени овом одлуком и важећим подзаконским актима.

**Члан 22.**

 Оглас о давању непокретности у закуп садржи:

 - назив органа и корисника непокретности која се даје у закуп (назив закуподавца);

 - ближе податке о начину давања у закуп непокретности (јавно надметање или прикупљање писаних понуда);

- описне покретности која се даје у закуп;

 - услове под којима се непокретност даје у закуп (рок трајања закупа, делатности које се могу обављати, и др.);

 - обавезе закупца у вези са коришћењем непокретности за одређену сврху и намену;

 - напомену да закупац не сме предметну непокретност издати у подзакуп;

 -време и место одржавања јавног надметања, односно разматрања приспелих понуда;

 - начин, место и време за достављање пријава за учешће у поступку јавног надметања, односно достављања писаних понуда за учешће у поступку прикупљања писаних понуда;

 - место и време увида у документацију у вези са непокретности која се даје у закуп;

 - почетну, односно најнижу висину закупнине по којој се непокретност може дати у закуп;

- висину и начин полагања депозита;

 -рок за повраћај депозита учесницима који нису успели на јавном надметању, односно у поступку прикупљања писаних понуда;

- критеријуме за избор најповољнијег понуђача и

- друге елементе битне за предмет давања у закуп.

 Пријава, односно понуда која се доставља обавезно садржи: доказ о уплати депозита, износ закупнине која се нуди, као и: за физичка лица-име и презиме, адресу, број личне карте, јединствени матични број грађана; за предузетнике -име и презиме предузетника, извод из регистра надлежног органа и порески идентификациони број, адресу, број личне карте, јединствени матични број грађана, назив радње, матични број; за правна лица -назив и седиште, копију решења о упису правног лица у регистар код надлежног органа и порески идентификациони број, као и пуномоћје за лице које заступа подносиоца пријаве, односно понуде.

 Подносиоци неблаговремене или непотпуне пријаве, односно понуде, не могу учествовати у поступку јавног надметања или прикупљања писаних понуда, а непотпуне или неблаговремене пријаве, односно понуде се одбацују.

**Члан 23.**

Непокретности се могу дати у закуп на одређено или неодређено време.

**Члан 24.**

 Поступак давања у закуп непокретности спроводи комисија коју образује председник Општине решењем, на период од 4 године.

  Комисија из става 1. овог члана има председника и 4 члана.

Стручно-административне послове за потребе ове комисије врши организациона јединица Општинске управе надлежна за имовинско-правне послове.

  О току поступка јавног надметања, односно отварања приспелих понуда, комисија води записник, који заједно са предлогом за избор најповољнијег понуђача доставља организационој јединици Општинске управе надлежној за имовинско-правне послове.

Избор најповољнијег понуђача врши се применом критеријума највише понуђене закупнине.

 Уколико у поступку два или више понуђача понуде исти износ закупнине, избор најповољнијег понуђача врши се жребом.

**Члан 25.**

Организациона јединица из члана 24. Став 3. Ове одлуке, утврђује предлог решења о давању у закуп непокретности, по претходно прибављеном мишљењу Општинског правобранилаштва.

 Решење о давању у закуп непокретности доноси председник Општине.

  На решење из става2. Овог члана, сваки учесник у поступку може поднети приговор Општинском већу.

 Одлука Општинског већа је коначна.

  Уговор о закупу непокретности са изабраним најповољнијим понуђачем закључује председник Општине.

 Уговором из става 5. овог члана регулишу се међусобна права и обавезе уговорних страна.

**Члан 26.**

 Непокретности у јавној својини Oпштине могу се изузетно дати у закуп и ван поступка јавног надметања, односно прикупљања писаних понуда, у случајевима:

 - када закуп траже амбасаде страних држава у Републици Србији, као и трговинска и војна представништва и друге организације при дипломатско-конзуларним представништима у Републици Србији, међународне организације за помоћ и сарадњу са земљама Европске уније, међународне хуманитарне организације у циљу обезбеђења услова за смештај и рад у Републици Србији, као и домаће хуманитарне организације, политичке странке, организације и удружења грађана из области здравства, културе, науке, просвете, спорта, социјалне и дечије заштите, заштите животне средине, под условом да тај простор не користе за остваривање прихода, као и у другим случајевима, у складу са Уредбом;

 - када закупац престане да обавља своју делатност, услед тешке болести, одласка у пензију или смрти, а доделу у закуп тражи брачни друг, дете или родитељ закупца (чланови породичног домаћинства), под условом да настави са обављањем исте делатности;

 - када закупац-правно лице тражи одређивање за закупца друго правно лице чији је оснивач или када закупац-правно лице тражи одређивање за закупца друго правно лице, а оба правна лица имају истог оснивача, односно када је код закупца-правног лица дошло до одређених статусних промена;

 - када закупац-физичко лице тражи одређивање за закупца правно лице чији је оснивач или када оснивач правног лица, због брисања истог из регистра надлежног органа, тражи да буде одређен за закупца, као физичко лице;

 - када закупац који је уредно измиривао обавезу плаћања закупнине, тражи продужење уговора о закупу, закљученог на одређено време, најраније три месеца, а најкасније месец дана пре истека уговора о закупу;

 - када се непокретност даје у закуп за потребе одржавања спортских, културних, сајамских, научних и других сличних потреба, а рок закупа је краћи од 30 дана;

 - када се непокретност не изда у закуп ни после спроведених четири и више поступка јавног оглашавања, али не испод 60% од тржишне висине закупнине за ту непокретност, односно висине закупнине прописане општим актом надлежног органа;

 - када давање у закуп тражи физичко лице којем је та непокретност одузета национализацијом, односно његови наследници, под условом да је покренут поступак за враћање одузете имовине пред надлежним органом;

 - када један од закупаца исте непокретности тражи престанак закуподавног односа, а други закупац тражи закључење уговора о закупу, као једини закупац;

 - када закупац-правно лице затражи одређивање за закупца непокретности друго правно лице, под условом да оно измири целокупан дуг закупца настао услед неплаћања закупнине и трошкова коришћења закупљене непокретности, а уколико тај дуг није могуће намирити на други начин;

 - када је то потребно ради боље организације и ефикасности рада носиоца права јавне својине, односно корисника ствари у јавној својини, као и посебних служби и организација чији су они оснивачи;

 - када закључење уговора о закупу гараже тражи власник стана или закупац стана, где је гаража саставни део стана и са станом чини једну целину, односно има вертикалну комуникацију са станом.

 Одлуку о давању у закуп непокретности из става 1. овог члана доноси председник Општине, на образложен предлог комисије из члана 24. ове одлуке.

**Члан 27.**

На поступак давања у закуп непокретности у јавној својини испод тржишне цене или непосредном погодбом сходно се примењују одредбе ове одлуке које се односе на отуђење и прибављање напокретности испод тржишне цене или путем непосредне погодбе, као и одредбе Закона и Уредбе којима је тај поступак ближе уређен.

1. **Посебни облици располагања непокретностима**

*а) Пренос права јавне својине на непокретности на другог носиоца јавне својине, односно друго физичко или правно лице*

**Члан 28.**

Општина може пренети право јавне својине на другог носиоца јавне својине, са накнадом или без накнаде, као и извршити размену права јавне својине са другим носиоцем права јавне својине, под условима и на начин прописан Законом и подзаконским актом.

Размена права својине могућа је и са другим физичким или правним лицем, с тим да се мора вршити према тржишним условима и уз обавезу доплате цене уколико постоји разлика у цени/површини непокретности које су предмет размене.

Поступак располагања из става 1. Овог члана спроводи се на начин прописан овом одлуком за прибављањене покретних ствари у јавну својину Општине, односно отуђење непокретних ствари из јавне својине Општине путем јавног надметања, прикупљања писаних понуда или непосредном погодбом.

*б) Давање ствари у јавној својини на коришћење*

**Члан 29.**

Непокретности у јавној својини могу се давати на коришћење корисницима чији је оснивач Општина, под условима и на начин прописан Законом и подзаконским актом.

Носиоци права коришћења и корисници непокретности у јавној својини Општине имају права и обавезе прописане законом и овом одлуком.

**Члан 30.**

Одлуку о давању непокретности на коришћење доноси Председник Општине.

Председник Општине, закључује уговор о давању непокретности у јавној својини општине на коришћење.

Организациона јединица Општинске управе надлежна за имовинско-правне послове у обавези је да примерак закљученог уговора достави организационој јединици Општинске управе надлежној за послове финансија и Општинском правобранилаштву, у року од три дана од закључења тог уговора.

**Члан 31.**

На захтев државних органа и организација, односно органа и организација Општине, правних лица и других организација, простор у службеним зградама (канцеларијски простор) односно службени простор (сале), може се дати на привремено, односно повремено коришћење, са накнадом или без накнаде, за рад, одржавање састанака, промоција и манифестација од општег друштвеног значаја за локалну заједницу, подносиоцу захтева.

Одлуку о давању на коришћење непокретности из става 1. Овог члана доноси Председник општине, или лице које овласти.

Штету насталу на опреми или службеном простору за време привременог односно повременог коришћења, сноси лице коме је простор дат на коришћење.

**Члан 32.**

О распореду коришћења службених зграда и просторија за потребе органа Општине одлучује председник Општине.

*в) Одузимање права коришћења на непокретности*

**Члан 33.**

Право коришћења на непокретности у јавној својини Општине, може се одузети од носиоца права коришћења под условима прописаним Законом.

Одлуку о одузимању права коришћења доноси Скупштина Општине на предлог председника Општине.

*г) Заснивање хипотеке на непокретностима у јавнојсвојини*

**Члан 34.**

Нанепокретностима у јавној својини Општине може се засновати хипотека. Одлуку о заснивању хипотеке на непокретностима у јавној својини Општине доноси Скупштина Општине.

Организациона јединица Општинске управе надлежна за имовинско-правне послове, по добијању образложене иницијативе, израђује нацрт одлуке о заснивању хипотеке на непокретностима у јавној својини Општине и доставља га Општинскомвећу.

Општинско веће утврђује предлог одлуке и доставља га Скупштини Општине на усвајање.

Заложну изјаву у име Општине потписује председник Општине.

*д) Одлучивање о праву прече куповине непокретности*

 **Члан 35.**

Физичко или правно лице које намерава да отуђи непокретност или део непо-кретности на којој Општина има право прече куповине према важећим прописима, може да поднесе понуду организационој јединици Општинске управе надлежној за имовинско-правне послове. Понуда мора да садржи податке о непокретности наведене из катастара непокретности и цену по којој се непокретност нуди.

Организациона јединица Општинске управе надлежна за имовинско-правне послове понуду доставља Општинском већу, на разматрање.

Општинско веће уколико понуду прихвати, утврђује предлог одлуке и доставља га Скупштини Општине на усвајање.

Председник општине, на основу одлуке Скупштине општине о прибављању непокретности или дела непокретности из става 1.oвог члана, закључује уговор о прибављању непокретности или дела непокретности у јавну својину Општине.

**Члан 36.**

Код отуђења непокретности или дела непокретности на којој Општина има право сусвојине са другим физичким или правним лицем, Општина је у обавези да поштује право пречег и понуди непокретност или део непокретности сувласнику, по тржишним условима, путем непосредне погодбе, под условом да је непокретност дељива.

У случају да сувласник одбије куповину непокретности или дела непокретности, приступа се продаји путем јавног надметања или прикупљања писаних понуда у свему према поступку утврђеном Законом и овом одлуком.

*ђ) Располагање становима у јавној својини*

**Члан 37.**

На поступак располагања становима у јавној својини на којима је неко лице уписано са правом коришћења (станови из откупа) примењују се одредбе посебног закона којим је регулисано питање стамбене подршке и становања.

**IV. ПРИБАВЉАЊЕ И РАСПОЛАГАЊЕ ПОКРЕТНИМ СТВАРИМА**

1. **Прибављање и отуђење покретних ствари**

**Члан 38.**

Поступак прибављања покретних ствари у јавну својину Општине спроводи се у складу са законом којим се уређују јавне набавке.

Акт о прибављању покретних ствари у јавну својину Општине доноси председник Општине на предлог организационе јединице Општинске управе надлежне за имовинско-правне послове.

Организациона јединица из става 2. Овог члана спроводи поступак прибављања покретних ствари у јавну својину Општине, у складу са законом, Уредбом и овомодлуком.

**Члан 39.**

Отуђењепокретних ствари из јавне својине врши се у поступку јавног оглашавања, односно поступку прикупљања писаних понуда, на начин којим се обезбеђује интерес Општине.

Изузетно од става 1. Овог члана, покретне ствари могу се отуђити из јавне својине Општине непосредном погодбом.

У поступку отуђења непосредном погодбом, купопродајна цена не може бити мања од најниже, односно почетне цене утврђене у поступку јавног оглашавања, односно прикупљања писаних понуда.

Изузетно од става 3. Овог члана, отуђење покретних ствари из јавне својине Општине може се вршити и испод тржишне цене, односно без накнаде, ако постоји интерес за таквим располагањем, као што је отклањање последица елементарних непогода и у другим случајевима утврђеним законом.

Покретне ствари које немају никакву тржишну вредност или се ради о стварима изузетно мале тржишне вредности могу се поклонити другом носиоцу права јавне својине.

Пре доношења одлуке о поклону неопходно је да Организациона јединица Општинске управе надлежна за послове финансија изврши анализу трошкова поседовања те покретне ствари, и ако су трошкови поседовања већи од користи коју та покретна ствар има стичу се услови за отуђење без накнаде (поклон).

**Члан 40.**

 Акт о покретању поступка отуђења покретних ствари из јавне својине Општине, у поступку јавног оглашавања, односно прикупљања писаних понуда доноси председник Општине.

 Председник Општине истовремено са доношењем акта из става 1. Овог члана, образује и именује комисију за отуђење покретних ствари из јавне својине Општине.

 Истим актом одређују се и задаци комисије.

 Стручно-административне послове за потребе комисије из става 2. овог члана врши организациона јединица Општинске управе надлежна за имовинско-правне послове.

 **Члан 41.**

Акт о отуђењу покретне имовине доноси председник Општине, на предлог комисије из члана 40. став 2. Ове одлуке.

Уговор о отуђењу покретне имовине у име и за рачун Општине закључује председник Општине.

Председник Општине може за закључивање уговора за отуђење покретне имовине мале вредности дати овлашћење другом лицу.

1. **Закуп покретних ствари**

**Члан 42.**

На закуп покретних ствари у јавној својини Општине сходно се примењујуодредбе ове одлуке које се односе на закуп непокретних ствари.

1. **Пренос права јавне својине на покретним стварима на другог носиоца јавне својине, укључујући и размену**

**Члан 43.**

Право јавне својине на покретним стварима у јавној својини Општине, може се пренети на другог носиоца јавне својине, са накнадом или без накнаде, укључујући и размену, у складу са законом. О преносу права јавне својине Општине из става 1. Овог члана одлучује председник Општине, на предлог организационе јединице Општинске управе надлежне за имовинско-правне послове.

Текст уговора о преносу права јавне својине Општине на покретним стварима на другог носиоца права јавне својине, припрема организациона јединица из става 2. oвог члана.

Код закључивања уговора и преноса надлежности за закључивање уговора сходно се примењују одредбе члана 41. ст.2. и 3. Ове одлуке.

1. **Давање покретних ствари на коришћење**

**Члан 44.**

Покретне ствари у јавној својини, могу се дати на коришћење јавним предузећима и установама чији је оснивач Општина, у сврху обављања њихове делатности, ако нису неопходне за обављање послова органа Општине.

Акт о давању покретних ствари у јавној својини Општине на коришћење, доноси председник Општине, на предлог организационе јединице Општинске управе надлежне за имовинско-правне послове.

Предлог акта из става 2. Овог члана и текст уговора о давању на коришћење припрема организациона јединица из става 2. Овог члана.

Код закључивања уговора и преноса надлежности за закључивање уговора сходно се примењују одредбе чл.41. ст. 2. и 3.ове одлуке.

1. **Улагање покретних ствари у капитал јавних предузећа и друштава капитала и давање у залогу**

**Члан 45.**

Покретне ствари у јавној својини Општине могу се улагати у капитал јавних предузећа и друштава капитала и залагати у складу са законом.

Акт о улагању покретних ствари у капитал и залагању покретних ствари у јавној својини Општине доноси председник Општине.

Предлог акта из става 2.oвог члана и текст уговора о улагању покретних ствари у капитал, односно залагању покретних ствари у јавној својини Општине припрема организациона јединица Општинске управе надлежна за имовинско-правне послове.

Код закључивања уговора и преноса надлежности за закључивање уговора сходно се примењују одредбе члана 41. ст. 2. и 3. Ове одлуке.

**V. УЛАГАЊЕ СРЕДСТАВА У ЈАВНОЈ СВОЈИНИ ОПШТИНЕ**

**Члан 46.**

 Општина може уложити у капитал јавног предузећа и друштва капитала које обавља делатност од општег интереса:

1) новац и хартије од вредности;

2) право својине на стварима у јавној својини, изузев природних богатстава и добара у општој употреби, мрежа које могу бити искључиво у јавној својини и других непокретности које могу бити искључиво у јавној својини;

3) друга имовинска права која се по општим прописима могу уложити у капитал.

Вредност ствари и права из става 1. Овог члана процењује се према закону којим се уређује правни положај привредних друштава.

По основу улагања Општина као носилац јавне својине стиче акције, односно уделе, док су унети удели својина тог јавног предузећа, односно друштва капитала.

**Члан 47.**

 Општина може уложити у капитал друштва капитала које не обавља делатност од општег интереса:

1) новац и хартије од вредности;

2) право својине на стварима у јавној својини, изузев природних богатстава, добара од општег интереса (укључујући и мреже) и добара у општој употреби;

3) друга имовинска права која се по општим прописима могу уложити у капитал.

Вредност ствари и права из става 1. Овог члана утврђује се према закону којим се уређује правни положај привредних друштава.

По основу улагања Општина као носилац јавне својине стиче акције, односно уделе, док су унети удели своји на тог друштва капитала.

**Члан 48.**

Образложен предлог за улагање у капитал јавног предузећа или друштва капитала заступник тог правног лица подноси председнику Општине.

Председник општине предлог из става 1. Овог члана прослеђује Општинском већу на разматрање, а Општинско веће ако сматра да је предлог основан, утврђује предлог акта о улагању у капитал јавног предузећа, односно друштва капитала и доставља га Скупштини Општине на усвајање.

Мишљење на предлог акта Општинског већа, пре упућивања Скупштини општине на усвајање, да је Општинско правобранилаштво, у року 8 дана од дана достављања.

Стручно-административне послове, укључујући и израду свих предлога аката у овом поступку, врши организациона јединица Општинске управе надлежна за имовинско-правне послове.

**VI. ПРИБАВЉАЊЕ И РАСПОЛАГАЊЕ ДРУГИМ ИМОВИНСКИМ ПРАВИМА**

 **У ВЕЗИ СА КОЈИМА ОПШТИНА ИМА ОДГОВАРАЈУЋА ПРАВА**

**Члан 49.**

О прибављању и располагању другим имовинским правима у вези са којима Општина има одговарајућа права, односно уступању искоришћавања других имовинских права, одлучује председник Општине, сходном применом одредби ове одлуке које се односе на располагање и прибављање, односно коришћење и давање у закуп непокретних ствари у јавнојсвојини.

**VII. КОРИШЋЕЊЕ СТВАРИ У ЈАВНОЈ СВОЈИНИ**

**Члан 50.**

Органи Oпштине дужни су да ствари у својини Oпштине користе на начин којим се обезбеђује ефикасно вршење њихових права и дужности, као и рационално коришћење и очување тих ствари.

Носиоци права коришћења и корисници дужни су да воде евиденцију о стварима у јавној својине које користе.

**Члан 51.**

Функционер који руководи органом Општине, односно друго овлашћено лице, стара се о законитости и одговоран је за законито коришћење ствари у јавној својини које користи тај орган.

Запослени у органима одговорни су за савесно и наменско коришћење ствари у јавној својини које користе у обављању послова.

**VIII. УПРАВЉАЊЕ СТВАРИМА У ЈАВНОЈ СВОЈИНИ**

**Члан 52.**

Носиоци права коришћења (установе, месне заједнице, јавне агенције и друге организације) и корисници ствари у јавној својини (органи и организације локалне самоуправе, јавна предузећа и друштва капитала) управљају стварима у јавној својини Oпштине које користе.

Процес управљања стварима у јавној својини обухвата поступке одабира средстава и начина финансирања, као и одређивање надлежности и организовање процеса управљања стварима у јавној својини, њихово одржавање, обнављање, унапређивање, као и извршавање законских и других обавеза у складу са законом, подзаконским актима, овом одлуком и другим општим актима Oпштине.

**Члан 53.**

Начелник Општинске управе, као и директори јавних предузећа и установа чији је оснивач Oпштина, старају се о законитости и одговорни су за законито управљање стварима у јавној својини које користе.

**IX. ВОЂЕЊЕ ЕВИДЕНЦИЈЕ О СТВАРИМА У ЈАВНОЈ СВОЈИНИ ОПШТИНЕ**

**Члан 54.**

Организациона јединица Општинске управе надлежна за послове финансија води евиденцију о стању, вредности и кретању средстава у јавној својини Општине које користе органи и организације Општине, у складу са законом.

Јединствену евиденцију непокретности у јавној својини Општине, у складу са подзаконским актом који уређује евиденцију непокретности у јавној својини,води организациона јединица Општинске управе надлежна за имовинско правне послове.

Корисници и носиоци права коришћења на непокретностима у јавној својини Општине, дужни су да податке о непокретностима достављају искључиво у електронском облику наОбрасцу НЕП-ЈС, преко web апликације Регистар јединствене евиденцијене покретности у јавној својини,организационој јединици из става 2. Овог члана.

Организациона јединица из става 2. Овог члана је дужна да збирне податке о непокретностима води и доставља у електронском облику на Обрасцу ЗОС-ЈС Републичкој дирекцији за имовину.

**X. ВРШЕЊЕ НАДЗОРА**

**Члан 55.**

Надзор над применом одредаба ове одлуке врши организациона јединица Општинске управе надлежна за имовинско правне послове.

Органи и други корисници средстава у јавној својини Општине код којих се врши надзор дужни су да организационој јединици из става 1. Овог члана омогуће увид у евиденцију и документацију о прибављању, коришћењу, управљању и располагању стварима у јавној својини Општине и дају потребна објашњења и пруже помоћ у вршењу надзора.

**XI. ЗАВРШНЕ ОДРЕДБЕ**

 **Члан 56.**

Ступањем на снагу ове одлуке престаје да важи Одлука о прибављању и располагању стварима у јавној својини Општине Власотинце („Службени гласник града Лесковца“, број 20/14, 30/16 и 29/18).

 **Члан 57.**

Сви појмови у овој одлуци употребљени у мушком граматичком роду подједнако обухватају и односе се на женски и средњи граматички род.

 **Члан 58.**

Ова одлука ступа на снагу осмог дана од дана објављивања у „Службеном гласнику града Лесковца“.

 СКУПШТИНА ОПШТИНЕ ВЛАСОТИНЦЕ, 01 број 06-20-9/2021, дана 18.03.2021.године.

 ПРЕДСЕДНИK СКУПШТИНЕ

 Милан Јовић,с.р.

 Тачност преписа оверава

 СЕКРЕТАР СКУПШТИНЕ

 Ивана Станојевић

1. За поступак отуђења и прибављања грађевинског земљишта, односно поступак закупа грађевинског земљишта обзиром да је питање грађевинског земљишта регулисано Законом о планирању и изградњи доноси се посебна одлука. [↑](#footnote-ref-1)